ยืนยัน บริษัท เดอะ วัน ประกันภัย จำกัด (มหาชน) ยังไม่หยุดประกอบการ เตรียมเรียกบริษัทฯ ชี้แจงหาทางออกร่วมกันวันนี้
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยถึงกรณี บริษัท เดอะ วัน ประกันภัย จำกัด (มหาชน) ลงประกาศว่าบริษัทอยู่ระหว่างปิดปรับปรุงชั่วคราว ประมาณ 2 สัปดาห์ เพื่อดำเนินการเสริมสภาพคล่องนั้น สำนักงาน คปภ. ยืนว่า บริษัท เดอะ วัน ประกันภัย จำกัด (มหาชน) ยังไม่มีการปิด หรือหยุดประกอบการ ซึ่งได้มีการส่งเจ้าหน้าที่เข้าไปตรวจสอบและกำกับอย่างใกล้ชิดแล้ว เพื่อป้องกันไม่ให้มีการยักย้ายถ่ายเททรัพย์สิน รวมถึงดูการเคลื่อนไหวของบัญชีเงินฝาก เพื่อดำเนินการช่วยเหลือเรื่องการจ่ายค่าสินไหมทดแทนให้ประชาชนผู้เอาประกันภัย นอกจากนี้ ในวันนี้ (30 พ.ย.64) สำนักงาน คปภ. จะเชิญผู้บริหารของบริษัทฯ เข้ามาชี้แจงและสอบถามถึงแผนการเพิ่มทุน รวมถึงแผนการจ่ายค่าสินไหมทดแทน เพื่อหาทางออกร่วมกันต่อไป ส่วนจะบังคับตามมาตรการทางกฎหมายถึงขั้นจะให้หยุดดำเนินการหรือไม่ ต้องดูข้อมูลที่เกี่ยวข้องให้ครบถ้วนก่อน โดยขณะนี้ยังไม่มีการสั่งให้หยุดการรับประกันภัยและไม่ได้สั่งให้มีการหยุดการจ่ายค่าสินไหมทดแทนแต่อย่างใด อย่างไรก็ตาม หากบริษัทหยุดทำการเองโดยไม่ได้รับอนุญาตจากสำนักงาน คปภ. ก็ถือว่ามีความผิด ซึ่งจะดำเนินการบังคับใช้กฎหมายอย่างเคร่งครัด สำหรับประชาชนที่มีปัญหาเรื่องการเรียกร้องค่าสินไหมทดแทนกับบริษัท หรือการประวิงการจ่ายค่าสินไหมทดแทนล่าช้า สำนักงาน คปภ. ได้มีการตั้งศูนย์รับเรื่องร้องเรียนประกันภัยโควิด-19 โดยเฉพาะไว้แล้ว หากประชาชนมีข้อสงสัย สามารถสอบถามข้อมมูลเพิ่มเติมได้ที่ สายด่วน คปภ. 1186